Birthe Skaarup (DF), 2002-10-31:
Jeg takker for debatten.
Den kom langt omkring, og det var vel også det, man havde regnet med.
Der var i hvert tilfælde mange, der havde lagt op til, at den skulle komme langt omkring.
Der skal ikke herske nogen tvivl om, at vi i Dansk Folkeparti ønsker et godt offentligt sygehusvæsen.
Vi ønsker også et sygehusvæsen, der er til gavn for hele Danmarks befolkning, at man altså kommer ud i randområderne, at man ikke nedlægger sygehuse, fordi man nu bare skal samle alt.
Derfor kan jeg ikke lade være med at sige, at i Dagens Medicin her den 24. oktober advarer forskere faktisk imod at sammenlægge hospitaler.
Erfaringerne kommer fra sammenlægning af norske hospitaler, og de viser, at de økonomiske gevinster ved store sygehuse er tvivlsomme.
Det bekræftes også af en engelsk forsker.
Det synes vi i hvert tilfælde også bekræfter os noget i, at når vi beder om, at man ikke centraliserer alt i det her land inden for sygehusvæsenet, er der en god grund til det.
Vi kan sagtens bevare kvaliteten ude på de små sygehuse, og det er naturligvis det, vi ønsker i Dansk Folkeparti.
Flere har været inde på, at vi ikke skal gå ind og tage selvstyret fra de enkelte amter.
Vi synes bare, at det, der sker her i år og sidste år, og som man kunne frygte fortsætter, bør der sættes en stopper for.
Det kan ikke nytte noget, at vi går ind og ændrer en sygehusstruktur, hvis vi om kort tid ser en anderledes landsstruktur her i Danmark med hensyn til amterne, og det er der jo da meget der tyder på.
Det kan vi helt klart se på det, som de forskellige partier udtaler, og det kunne godt se ud, som om vi ændrer amtsstrukturen.
Det er derfor, vi er bange for, at amterne nu skalter og valter med sygehusvæsenet, nedlægger nogle afdelinger osv., osv.
Med hensyn til fru Line Barfod, der vil have et helt klart svar på, om vi lige kommer med denne pose penge, har vi jo sagt, ligesom vi gjorde under åbningsdebatten, at vi ikke kunne stemme for Enhedslistens forslag.
Men vi har jo, som jeg tidligere har sagt, i bemærkningerne indført, at vi er villige til sammen med en sygehusledelse, man kunne etablere under Sundhedsministeriet, at se på driften for at opretholde disse sygehuse, som nogle amter vil nedlægge. Vi har eksempelvis i Århus Amt lavet en fremtidsstruktur.
Det har hele tiden heddet, at det var en
fremtidsstruktur.
Jeg synes, det er ærgerligt, når man går ind og prøver at nedbryde nogle gode centralsygehuse, som man har bygget op, ofret mange penge på, renoveret osv., som der her er tale om.
Fru Tove Videbæk er inde på, at det er et spil for galleriet.
Det vil jeg i hvert tilfælde vove at påstå det
ikke er.
Det er positivt ment, selvfølgelig er det det.
Det er noget, vi har følt os foranlediget til på grund af det, der sker i det danske sundhedsvæsen for tiden.
Og med hensyn til at sende breve ud til lukningstruede sygehuse: Det er ikke alene til lukningstruede sygehuse.
Vi har sendt breve ud til alle sygehuse, alle personalegrupper, og vi har fået rigtig mange svar tilbage, skulle jeg hilse at sige, både positive og negative.
Vi tillader os at sende breve ud, som fru Tove Videbæk siger.
Selvfølgelig har vi da ret til det.
Så også det vil jeg tilbagevise på det kraftigste.
Omkring nedlæggelse af sygehuse: Der er i hvert tilfælde ikke i Sønderjyllands Amt, som fru Tove Videbæk også var inde på, sket nedlæggelser endnu, og jeg håber bestemt heller ikke, det vil foregå.
Jeg ved, at vores amtsrådsmedlem dernede i hvert tilfælde ikke går ind for sygehusnedlæggelser.
Der er sket noget i Frederiksborg Amt, men nu er tiden desværre gået.
Jeg havde kun 5 minutter til at afslutte med, men jeg siger tak for debatten om det her forslag, som selvfølgelig er ment positivt, reelt og konstruktivt af Dansk Folkeparti.